open-index/open-wikipedia-markdown huggingface dataset:
Mogulite arhitektuur

**Mogulite arhitektuur** on islami arhitektuuri haru, mis kujunes välja ja õitses Hindustani poolsaarel Pakistani ja India aladel Mogulite riigi ajal 16., 17. ja 18. sajandil.

## Ajaloost
Mogulite arhitektuur kujunes välja mogulite-eelse India muslimitest valitsejate arhitektuuri baasil, mida mõjutas Iraani ja Kesk-Aasia ehituskunst, eriti Timuriidide-aegne arhitektuuritraditsioon. Edasise arengu käigus laenas mogulite arhitektuur ja sulatas endasse India arhitektuuris laiemalt levinud jooni, eriti kuningas Akbari valitsusajal (1556–1605).

Mogulite ehitistel on läbivalt sarnane struktuur ja üldkuju. Iseloomulikud on suured sibuljad kuplid, sihvakad minaretid ehitiste nurkades, massiivsed ja ruumikad hoonemahud, suured võlvitud väravad ja õrna ornamendi kasutamine. Mogulite ehitisi leiab tänapäeva Afganistanist, Bangladeshist, Indiast ja Pakistanist.

Mogulite valitsejatest alustas uute hoonete ehitemisega juba Babur, kuid tema viie aasta pikkusest valitsusajast on vähe säilinud. Baburi pojapoeg Akbar lasi palju ehitada ja tema ajal kujunes mogulite arhitektuur välja oma iseloomulikes joontes. Tuntumate tema-aegsete ehitiste hulka kuuluvad Agra kindlus, Fatehpur Sikri kindluslinn ja Buland Darwaza värav, Akbari poja Jahangiri tellimusel ehitati Shalimari aiad Kashmiris. Mogulite arhitektuuri suurima õitsengu perioodiks peetakse šahh Džahani valitsusaega, kui ehitati Tāj Mahal, Jama Masjidi mošee, Shalimari aiad Lahore'is ja Wazir Khani mošee ning uuendati Lahore'i kindlus. Viimane kuulus mogulite arhitektuuri viljelenud ehitaja oli Aurangzeb, kes ehitas Badshahi mošee, Bibi Ka Maqbara ja Pärlimošee.

## Iseloomulikud jooned
* Monumentaalsed hooned aedadega kõigis neljas küljes.
* Valge marmori ja punase liivakivi sage kasutamine ehitistes.
* Mošeede ees laiuvad suured õued.
* Ehitiste kompleksi peahoone juurde viivad monumentaalsed väravad ja juurdepääsuteed.
* *[[Īwān]]* hoone kahel või neljal küljel.
* Erkeritaoliselt eenduvad aknad (*[[Jharokha|jharokha]]*), sageli peene ažuurse kivivõrega.
* Peentele sammastele toetuvad dekoratiivsed paviljonid (*[[Chhatri|chhatri]]*) eraldiseisvana või ehitiste nurkadel.
* Araabia- ja pärsiakeelsed kalligraafilised tekstid kaunistusena, sh lõigud koraanist. 
* Õrna ja peene ornamendi kasutamine ehitiste kaunistamiseks, sealhulgas *[[Pachan kari|pachan kari]]* panustehnika ja *[[Jālī|jālī]]*, ažuurse nikerdatud kivivõred põimornamendi, kalligraafia ja loodusmotiivide põiminguga.

## Pärand
Mogulite arhitektuur mõjutas hilisemaid stiile ja suundi India arhitektuuris, nagu Briti koloonia aegset 19. sajandi historitsistlikku indo-saratseeni stiili, Rajasthani nn Rajputi stiili ja Sikhi arhitektuuri.

## Vaata ka
* Mogulite maalikunst

## Viited
Ross

**Ross** võib olla:

* Ross (California), linn USA-s California osariigis
* Ross (Texas), linn USA-s Texase osariigis
* Ross (perekonnanimi)
* Ros, asula Valgevenes

## Vaata ka
* Rossi saar
EUFOR

**EUFOR** (**Euroopa Liidu väed**&nbsp;/ **Euroopa Liidu juhitavad väed**) on nõukogu otsusega (ÜVJP) 2017/2315 loodud alaline struktureeritud koostöö. Otsusega määratakse kindlaks koostöös osalevate liikmesriikide nimekiri
Harlan Ellison

**Harlan Jay Ellison** (27. mai 1934 Cleveland, Ohio – 28. juuni 2018 Los Angeles, California) oli ameerika kirjanik. Ta on tuntud viljaka ja mõjuka uue laine ulmekirjanikuna.

Ta sündis juudi perekonnas. Ta õppis poolteist aastat Ohio osariigi ülikoolis. Ta visati ülikoolist välja päeva päevalt, kuna ta oli löönud professorit, kes oli pidanud teda kirjanduslikult andetuks. Pärast seda saatis Ellison ligi kahekümne aasta jooksul sellele professorile iga oma publikatsiooni.

Ellison avaldas kokku üle tuhande lühijutustuse ja novelli, lisaks veel arvukalt stsenaariume, esseesid ning kirjanduse, filmide, televisiooni ja trükimeedia arvustusi. Ta koostas ja toimetas antoloogiad "Ohtlikud visioonid" ("Dangerous Visions"; 1967) ja "Taas ohtlikud visioonid" ("Again, Dangerous Vision"; 1972), mida peetakse ulmekirjandus uue laine ühtedeks olulistemaks teosteks. Tema tuntumate jutustuste hulka kuuluvad muuhulgas "Mul ei ole suud, aga ma pean karjuma" ("I Have No Mouth, and I Must Scream"; 1967), "Basilisk" (1973), "The Deathbird" (1973), "The Whimper of Whipped Dogs" (1974), "Croatoan" (1976), "Jeffty Is Five" (1977), "Poiss ja tema koer" ("A Boy and His Dog"; 1989) ning "Mefisto in Onyx" (1993). Ta kirjutas stsenaariumi sellistele ulmesarjadele nagu "Star Trek", "Videviku tsoon" ("The Twilight Zone"), "The Outer Limits" ja "Babylon 5".

Ellison pälvis karjääri jooksul arvukalt auhindu, sealhulgas mitu Hugo auhinda, Nebula auhinda ja Edgar Allan Poe' auhinda.

Vanemas eas vaevasid Ellisoni haigused, mistõttu ilmus temalt vähem teoseid. 1994. aastal tehti talle pärast tõsist infarkti südame šunteerimine. Järgmistel aastatel vaevas teda kliiniline depressioon. 2014. aastal tabas teda insult, mis halvas tema parema külje. Ellison suri 2018. aasta juunis 84-aastaselt.

## Viited

## Välislingid

* http://harlanellison.com/home.htm
* Harlan Ellison Eesti Ulmekirjanduse Bibliograafia lehel
* Harlan Ellison. baas.ulme.ee lehel
Oleksandr Pivnenko

**Oleksandr Pivnenko** (*Олександр Сергійович Півненко*, sündinud 1986) on Ukraina sõjaväelane.

## Sõjaväeteenistus
Ta on alates 8. juulist 2023 Ukraina Rahvuskaardi ülem.

## Auastmed
* 2023 – brigaadikindral

## Autasud
*  2023 – Ukraina kangelane
* 2022 – Mehisuse eest II klass
* 2016 – Mehisuse eest III klass

## Viited
Gunnar Karlson

**Gunnar Åke Karlson** (sündinud 7. aprillil 1958 Karlskronas) on Rootsi endine sõjaväelane (kindralmajor). Ta oli aastatel 2012–2019 Rootsi sõjaväeluure ülem.

## Elulugu
Ta lõpetas aastal 1977 Växjös gümnaasiumi. Seejärel õppis ta aastatel 1977–1980 Karlbergi sõjakoolis, misjärel sai ta leitnandiks Kronobergi rügemendis. Aastal 1983 sai ta kapteniks; aastal 1983 õppis ta kaitseväe tõlkide koolis. Ta oli 1984. aastal jalaväe lahingukooli abiõpetaja ja rühmapealik. Ta oli Kõrgema Sõjakooli üliõpilane ja läbis seejärel sõjaväe peastaabi kursuse aastal 1984. Aastal 1986 sai ta kapteniks ja oli aastal 1987 Dali rügemendi kompaniiülem. Aastal 1988 oli ta Kronobergi rügemendi major. Aastatel 1988–1990 läbis ta akadeemias kaheaastased kursused ja määrati Eriväelaste Jalaväe Sõjakooli taktikaõpetajaks, ta töötas sellel ametikohal aastani 1991. Aastatel 1991–1993 oli ta Rootsi armee staabiohvitser ja pataljoni Nordbat 2 staabiülema asetäitja, mis kuulus Bosnias ja Hertsegoviinas teeninud ÜRO üksusesse UNPROFOR. Aastal 1994 ülendati ta kolonelleitnandiks ja määrati seejärel Karlbergi Akadeemia juhtimis- ja kontrolliõppejõuks. Aastatel 1995–1996 oli ta Tšetšeenias töötanud OSCE abirühma juhi asetäitja.

Aastatel 1996–1998 oli ta Rootsi armee 4. idadiviisi peakorteri esimese diviisi ülem ja aastatel 1998–2000 Smålandi brigaadi ülema asetäitja. Ülendati 2000. aastal koloneliks ja määrati Rootsi NATO-missiooni sõjaväelise esindaja asetäitjaks, ta töötas sellel ametikohal aastani 2003. Aastal 2003 määrati ta Gotlandi rügemendi ülemaks, ta teenis seal aastani 2005. Aastani 2004 töötas ta välisministeeriumi sõjalise eksperdina NATO alalises esinduses Brüsselis, aastast 2004 on ta Rootsi Kuningliku Sõjateaduste Akadeemia liige. Aastal 2006 läbis ta kursused Rootsi kaitseülikoolis Solbakis, aastal 2007 sai ta brigaadikindraliks.

Aastatel 2006–2007 töötas ta Rootsi relvajõudude kõrgeima ülemjuhatuse personaliosakonna juhatajana ja aastatel 2008–2009 Rootsi välisministeeriumi sõjalise nõunikuna. Ta on lõpetanud Euroopa Julgeoleku- ja Kaitsekolledži kõrgeimal tasemel Euroopa julgeoleku ja kaitse erialal, aastal 2009 ülendati kindralmajoriks. Ta töötas Rootsi relvajõudude väljaõppe ja hangete osakonna abidirektorina, aastatel 2009–2012 sõjaväelise väljaõppe juhina. Aastatel 2012–2019 oli ta Rootsi sõjaväeluure (*Militära underrättelse- och säkerhetstjänsten* ehk MUST) ülem.

## Välislingid
* Gunnar Karlssoni CV (arhiiviversioon)
Sagedussuhe

**Sagedussuhe** (inglise keeles *frequency ratio*, ka *interval ratio*) on muusikas helide intervalli kirjeldamise meetod helisageduste suhte abil.

Puhtas häälestuses vastavad helide sagedussuhted naturaalarvude suhetele.

Võrdtempereeritud häälestuses helide sagedussuhe on irratsionaalarv.  

## Välislingid
* Frequency ratio. Encyclopædia Britannica
Elektronõrk vastastikmõju

**Elektronõrk vastastikmõju** ehk **elektronõrk interaktsioon** on osakestefüüsikas matemaatiline ja kontseptuaalne kombinatsioon kahest fundamentaalsest vastastikmõjust; elektromagnetilisest ja nõrgast vastastikmõjust. Need kaks vastastikmõju on tavalisel,aatomi- ja isegi tuumaenergia tasemel väga erinevad. Elektromagnetilisel vastastikmõju on piiramatu leviulatusega ja seda on lihtne jälgida makroskoopilisel tasemel, samas kui nõrk vastastikmõju avaldub ainult mikroskoopilisel, aatomituuma tasemel. Kuid nagu kirjeldas Enrico Fermi beetalagunemise selgitamisel, kasvab nõrga vastastikmõju intensiivsus kiiresti koos energiaga (seega temperatuuriga, mille juures seda vaadeldakse). Elektromagnetiline vastastikmõju suureneb samuti koos selle energiaga, kuid palju aeglasemalt. Seega jõuavad need kaks vastastikmõju (jõudu) umbes saja GeV energia juures samasse suurusjärku ja neid võib siis käsitleda ühe elektronõrga vastastikmõjuna. 

Niisugune energiaseisund tekkis Suure Paugu järgsel varajasel perioodil, kui universumi temperatuur oli ligikaudu 1015 K; eraldumine kaheks praeguseks interaktsiooniks toimus kvarkide perioodil.

Sheldon Glashow, Abdus Salam ja Steven Weinberg, kes selle teooria 1960. aastatel välja töötasid, said 1979. a Nobeli füüsikaauhinna uurngute eest, mis viisid elektronõrga interaktsiooni teooriani, mida tuntakse ka **Weinbergi-Salami mudelina**.

Elektronõrga vastastikmõju renormeeritavat kvantteooriat nimetatakse **kvantfleivodünaamikaks** (lühend QFD inglise keele sõnadest *quantum flavordynamics*),
kuid seda terminit kasutatakse harva ja vahel hoopis teises tähenduses (kui nõrga vastastikmõju käitumist ja mõjusid kirjeldavat teooriat).

## Viited
Nõtva

**Nõtva** (vene keeles Нытва) on linn Venemaal Permi krais, Nõtva rajooni halduskeskus. Linn asub Nõtva jõe ja Nõtva veehoidla ääres, Permist ligikaudu 53 km läänes.

Nõtva küla on esmamainitud 1623. aastal. 1756. aastal ehitati sinna vasesulatustehas, mille juurde tekkis asula. Aleviks sai Nõtva 27. augustil 1928. Linnaõigused anti Nõtvale 1942. aastal.

Linna olulisim tööstusettevõte on Nõtva Metallurgiatehas.

## Viited
XXVII üldlaulupidu ja XVII tantsupidu Lätis

**27. üldlaulupidu ja 17. tantsupidu hüüdlausega “Kopā augšup”** (eesti keele otsetõlkes 'üheskoos üles') peeti Läti pealinnas Riias kümne päeva kestel 30. juunist kuni 9. juulini aastal 2023.

2. juulil toimus tunde kestnud rongkäik.

6. juulil lauldi Ukraina Ülemraada esimehe Ruslan Stefantšuki kohalolul umbes 16 000-kesi Ukraina hümni (“Ще не вмерла України”).

Mežaparka laululaval ja Daugava staadionil toimusid põhiüritused, mille lõpetas öölaulmine 10. juuli hommikuni.

Festivalidega tähistati 150 aasta möödumist Läti esimesest üldisest laulupeost, mis toimus aastal 1873.

Läti ajaloo ühe kõige suurema ürituse korraldas Läti Riiklik Kultuurikeskus. Sellest võttis osa üle 40 000 laulja ja tantsija, nii Lätist koha peal kui ka mujalt maailmast.

## Vaata ka
*Läti üldlaulu- ja tantsupidu

## Viited

## Välislingid
*Koduleht
Bohri raadius

**Bohri raadius** (tähis a_0) on füüsikakonstant, mis on võrdne vesiniku aatomi tuuma ja põhiolekus elektroni vahelise kaugusega, seega selle elektroni ringorbiidi raadiusega (Bohri aatomimudeli raames).

Bohri raadius arvutatakse järgmise valemi järgi:
:a_0 = }}\,,
kus
* \,\varepsilon_0 on elektriline konstant,
* \,\hbar on taandatud Plancki konstant,
* \,m_{\mathrm{e}} on elektroni mass,
* \,e on elektroni laeng (elementaarlaeng).

Bohri raadius on kirjeldatav ka valemiga
:a_0 = \frac{\lambda_{\mathrm{e}}}{2 \pi \alpha }\,,
kus
* elektroni Comptoni lainepikkus \lambda_{\mathrm{e}} = \frac{2 \pi \hbar}{m_{\mathrm{e}} c},
* peenstruktuurikonstant \alpha = \frac{e^2}{4 \pi \varepsilon_0 \hbar c}.

Arvutuse aluseks olevate füüsikakonstantide praeguse mõõtmistäpsuse juures saadakse Bohri raadiuse väärtuseks
:a_0 = 0,529\,177\,210\,903(80) \cdot 10^{-10} \,\mathrm{m},

kus sulgudes olevad numbrid näitavad CODATA hinnangulist standardhälvet 0,000 000 000 080 10−10 m.

Aatomifüüsikas kasutatakse seda raadiuse väärtust sageli pikkusühikuna, ümardatult 52,9&nbsp;pm või pool ongströmit.
Fabiano Leismann

**Fabiano Leismann** (tuntud ka lihtsalt kui **Fabiano**; sündinud 18. novembril 1991 São João do Oestes) on Brasiilia jalgpallur, kes mängib keskkaitsja või paremkaitsjana Kreeka kõrgliigaklubis Aris.

Ta sündis Minas Geraisi osariigis São João do Oestes, kus elab palju saksa päritolu inimesi. Ka tema perekonnanimi on saksa päritolu. Leismann kõneleb lisaks vabalt saksa keelt.

Jalgpallurikarjääri alustas ta São Luizis. 2011. aastal debüteeris ta Brasiilia tugevuselt kolmanda liiga klubis Chapecoense. 2012. aastal kindlus ta klubiga pääsu Brasiilia esiliigasse ja aasta hiljem juba kõrgliigasse.

2015. aastal liitus ta Brasiilia kõrgliigaklubiga Cruzeiro. Brasiilia kõrgliigas lõi ta esimese värava 20. septembril 2015 oma endise koduklubi Chapecoense vastu. 2016. aastal siirdus ta laenule Palmeirasesse, kellega tuli samal aastal Brasiilia meistriks. Ainsa värava Brasiilia kõrgliiga hooajal 2016 lõi ta jällegi Chapecoense vastu 27. novembril. 2017. aastal sõlmis ta Palmeirasega püsiva lepingu. 2018. aastal oli ta Palmeirasest laenul Brasiilia kõrgliigaklubis Internacional ja hooajal 2019/20 Portugali kõrgliigaklubis Boavista.

Hooajal 2020/21 mängis Fabiano Türgi kõrgliigaklubis Denizlispor. 2021. aasta juulis sõlmis ta kolmeaastase lepingu Kreeka kõrgliigaklubiga Aris.

## Viited
Mary Higgins Clark

**Mary Theresa Eleanor Higgins Clark** (24. detsember 1927 Bronx, New York – 31. jaanuar 2020 Naples, Florida) oli ameerika kirjanik. Ta on eelkõige tuntud tänu oma põnevusromaanidele.

Higgins Clark alustas juba lapsena luuletuste kirjutamist. Pärast sekretäri ja keeletoimetajana töötamist oli ta aasta lennufirma Pan-American Airlines stjuardess, kuni lahkus töölt, et abielluda ja luua perekond. 

Ta kirjutama lühijutustusi, et aidata perel majanduslikult lahedamalt toime tulla. Pärast abikaasa surma 1964. aastal hakkas ta kirjutama raadiostsenaariume, kuni tema mentor soovitas tal romaane kirjutama hakata. 

Tema debüütromaan "Aspire to the Heavens" (1968) rääkis George Washingtoni väljamõeldud eluloost, kuid see ei olnud kuigi menukas. Tema esimene põnevusromaan "Where Are the Children?" (eesti keeles "Kus on lapsed?, 2014) osutus aga väga edukaks, misjärel sõlmis ta lepingu kirjastusega Simon & Schuster. Ka kõik tema järgmised põnevusromaanid oli väga menukad ning neid on ainuüksi USA-s müüdud üle 100 miljoni eksemplari. Eesti keelde on tõlgitud 24 tema teost.

Ta oli kolm korda abielus ja tal oli viis last, kellest Carol Higgins Clark (1956–2023) oli samuti kirjanik.

## Viited
Hörður Björgvin Magnússon

**Hörður Björgvin Magnússon** (sündinud 11. veebruaril 1993 Reykjavíkis) on Islandi jalgpallur, kes mängib keskkaitsjana Kreeka kõrgliigaklubis Panathinaikόs.

Ta alustas klubikarjääri Islandi klubis Fram, mille noortesüsteemiga liitus ta 1998. aastal. Frami meeskonnas debüteeris ta Islandi kõrgliigas 2009. aastal. 2011. aastal liitus ta Itaalia klubi Torino Juventuse noorteakadeemiga. Juventuse põhimeeskonnas ei mänginud ta kordagi. Juventusest oli ta laenul kahes teises Itaalia klubis: aastatel 2013–2014 Spezias ja 2014–2016 Cesenas.

Aastatel 2016–2018 mängis ta kaks hooaega Inglismaa esiliigaklubis Bristol City. 2018. aasta juunis sõlmis ta lepingu Venemaa kõrgliigaklubiga Moskva CSKA. 2018. aastal võitis ta CSKA-ga Venemaa superkarika.

2022. aasta juulis sõlmis ta kaheaastase lepingu Panathinaikόsega.

Islandi jalgpallikoondises debüteeris 12. novembril 2014 sõprusmängus Belgia vastu. Koondisekarjääri esimese värava lõi ta 28. märtsil 2017 sõprusmängus Iirimaa vastu. Ta kuulus Islandi koondisse 2016. aasta Euroopa meistrivõistlustel ja 2018. aasta maailmameistrivõistlustel. 2022. aastal võitis ta Islandi koondisega Balti turniiri.

## Viited

## Välislingid
BS-136 Orenburg

**BS-136 Orenburg** (vene keeles БС-136 «Оренбург») on Venemaa eriotstarbeline tuumaallveelaev sarjast Kalmar (sarja peakonstruktor Sergei Kovaljov). 

Allveelaev projekteeriti Leningradis asunud konstrueerimisbüroos Rubin ja ehitati Severodvinskis asuvas Sevmašis. Vette lasti 1981. aastal. Rekonstrueeriti 2002. aastal.

Allveelaeva pikkus on 162,5 m ja laius 12 m. Veeväljasurve 15 000 t.

BS-136 Orenburg kuulub Põhjalaevastiku koosseisu.

## Vaata ka
*BS-64 Podmoskovje
AS-40 Bester

**AS-40 Bester**, ka **Bester 1**, (vene keeles АС-40 «Бестер») on Venemaa päästesukelaparaat.

Bester 1 ehitati Peterburi laevaehitusettevõttes Admiralteiskije Verfi. Vette lasti 2013. aastal. 2016. aastast kuulub Vaikse ookeani laevastiku päästelaeva Igor Beloussovi koosseisu.

Titaansulamist valmistatud korpusega Bester 1 on 60-tonnise veeväljasurvega ja laskumissügavusega kuni 700 meetrit.

Kuueliikmelise meeskonnaga päästesukelaparaat Bester 1 saab pardale võtta kuni 22 päästetavat allveelaevalt.


«Бестер-1».jpg|AS-40 Bester 
АС-40 - Силами аварийно-спасательной службы Тихоокеанского флота в заливе Петра Великого 03.jpg|AS-40 Bester baaslaeva kõrval



## Vaata ka
* AS-36 Bester

## Viited

## Välislingid
BS-64 Podmoskovje

**BS-64 Podmoskovje** (vene keeles БС-64 «Подмосковье») on Venemaa eriotstarbeline tuumaallveelaev sarjast Delfin (sarja peakonstruktor Sergei Kovaljov). 

Allveelaev projekteeriti Leningradis asunud konstrueerimisbüroos Rubin ja ehitati Severodvinskis asuvas Sevmašis. Vette lasti 1984. aastal. 

Allveelaeva pikkus on 167,4 m ja laius 11,7 m. Veeväljasurve 18 200 t.

Meeskonna suurus: 135–140 allveelaevnikku

BS-64 Podmoskovje kuulub Põhjalaevastiku koosseisu.

## Vaata ka
*BS-136 Orenburg
Pisitindik (perekond)

**Pisitindik** (*Coprinellus*) on šampinjonilaadsete seltsi psatürellilised sugukondav kuuluv seente perekond.

## Liike
**Coprinellus angulatus* – trapetseoseline tindik
**Coprinellus bisporus* – kaheeoseline tindik
**Coprinellus congregatus* – lavatindik
**Coprinellus disseminatus* – seltsiv tindik
**Coprinellus domesticus* – kitsaeoseline tindik
**Coprinellus ephemerus* – hommikutindik
**Coprinellus flocculosus* – varieeruv tindik
**Coprinellus heterosetulosus* – purpurtindik
**Coprinellus hiascens* – tutt-tindik
**Coprinellus micaceus* – sätendav tindik
**Coprinellus radians* – puidutindik
**Coprinellus sassii* – pikaeoseline tindik
**Coprinellus silvaticus* – metstindik
**Coprinellus truncorum* – silejalg-tindik
**Coprinellus xanthothrix* – võsatindik

## Välislingid
*
Częstochowa Raków

**Robotniczy Klub Sportowy Raków Częstochowa [[S.A.|Spółka Akcyjna]]** on Poola jalgpalliklubi, mis tegutseb Częstochowas. See mängib Poola kõrgliigas Ekstraklasa.

1921. aastal asutati Częstochowa lähedal Rakówi külas spordiklubi Racovia, mis lõpetas tegevuse 1925. aastal. 1927. aastal asutati klubi nime all Robotniczy Klub Sportowy ('Tööliste spordiklubi') uuesti. Aasta hiljem sai Raków Częstochowa osaks, kuid Rakówi nimi on säilinud klubi nimes tänapäevani.

Poola kõrgliigas mängis Raków esmakordselt hooajal 1994/95. Hooajal 1997/98 langeti kõrgliigast välja. Pärast seda mängiti vahepeal isegi Poola tugevuselt neljandas liigas. 2017. aastal tõusis Raków tagasi Poola esiliigasse ja 2019. aastal tagasi kõrgliigasse. Hooaegadel 2020/21 ja 2021/22 saavutas Raków Poola kõrgliigas teise koha. Hooajal 2022/23 tuli Raków esmakordselt Poola meistriks.

Poola karikavõistlustel jõudis Raków esimest korda finaali 1967. aastal, kui kaotati Krakówi Wisłale. Aastatel 2021 ja 2022 on Raków võitnud nii Poola karika kui ka Poola superkarika. Hooaegadel 2021/22 ja 2022/23 jõudis Raków UEFA Euroopa Konverentsiliiga *play-off*-ringi, esimesel hooajal kaotati seal kahe mängu kokkuvõttes Belgia klubile Gent tulemusega 1:3 ja teisel hooajal Tšehhi klubile Praha Slavia lisaaja järel 2:3.

Klubi praegune kodustaadion Miejski Stadion Piłkarski "Raków" on valminud 1955. aastal. See mahutab 5500 pealtvaatajat.

## Mängijad
### Praegune koosseis
*Seisuga 12. juuni 2023*

### Endiseid mängijaid

*  Jakub Błaszczykowski (1993–2002, noortesüsteeem)
*  Jacek Krzynówek (1996–1997)
*  Tomáš Petrášek (2016–2023)
*  Arciom Rachmanaŭ (2018)

*  Felicio Brown Forbes (2019–2020)
*  Kamil Piątkowski (2019–2021)
*  David Tijanić (2020–2021)
*  Valerian Gvilia (2021–2023)

## Saavutused

*Ekstraklasa
****Võitja**: : 2022–23
**Teised kohad: 2020–21, 2021–22
*I liga (esiliiga)
****Võitja**: : 1993–94, 2018–19
*II liga (3. liiga)
****Võitja**: : 1962, 1977–78, 1980–81, 1989–90, 2016–17
*III liga (4. liiga)
****Võitja**: : 1936–37, 1956, 2004–05
*Poola karikas:
****Võitja**: 2020–21, 2021–22
**Teine koht: 1966–67, 2022–23
*Poola superkarikas:
****Võitja**: 2021, 2022

## Euroopa klubide võistlustel

## Välislingid
* Ametlik koduleht
* Andres Vaher. "Flora homse vastase tippu tõusmisele eelnes põrgu, peredraama ja pankrotioht". ohtuleht.ee. 11.7.2023.
Semen Hluzman

**Semen Hluzman** (ukraina keeles Семен Фішельович Глузман, vene keeles Семён Фишелевич Глузман; 10. september 1946 Kiiev – 16. veebruar 2026 Kiiev) oli Ukraina psühhiaater ja inimõiguste aktivist.

Ta sündis aastal 1946 Kiievis. Ta on juudi rahvusest. Ta lõpetas aastal 1970 Kiievi Meditsiiniinstituudi.

Aastal 1970 töötas ta psühhiaatrina Žõtomõris, aastal 1971 Korostenis, aastal 1972 psühhiaatrina Kiievis (kiirabihaiglas).

Kui ta töötas Žõtomõri vaimuhaiglas, tegi ta psühhiaatrilist ekspertiisi kindral Petro Hrõhorenkole.
Diego Rossi

**Diego Martín Rossi Marachlian** (sündinud 5. märtsil 1998 Montevideos) on Uruguay jalgpallur, kes mängib ründajana  Major League Socceri (MLS) klubis Columbus Crew ja Uruguay jalgpallikoondises.

Ta alustas klubikarjääri Uruguay klubis Peñarol, mille põhimeeskonnas debüteeris ta Uruguay kõrgliigas 2016. aastal. Peñaroliga tuli ta kaks korda Uruguay meistriks. Rossi tõusis Peñaroli meeskonnas esile 2017. aasta hooajal, kui lõi Uruguay kõrgliigas kümme väravat.

2017. aasta detsembris sõlmis ta lepingu Major League Socceri (MLS) klubiga Los Angeles FC, mis alustas järgmisel aastal liigas oma esimest hooaega. MLS-is lõi Rossi kolme ja poole aastaga 48 väravat. Enim väravaid lõi ta 2019. aastal (16 väravat). 2020. aasta hooajal oli Rossi MLS-is suurim väravakütt (14 väravat); sel hooajal valiti ta lisaks hooaja parimaks noormängijaks. 2019. ja 2021. aastal valiti Rossi MLS-i tähtede mängule.

2021. aasta septembris läks Rossi Los Angeles FC-st laenule Türgi kõrgliigaklubis Fenerbahçe, kellega ta sõlmis hooaja lõpus püsiva kolmeaastase lepingu.

2023. aasta augustis naasis Rossi MLS-i, kui sõlmis kolmeaastase lepingu Columbus Crew'ga.

2017. aastal tuli Rossi Uruguay kuni 20-aastaste koondisega Lõuna-Ameerika omavanuste meistriks. Uruguay jalgpallikoondises debüteeris ta MM-i valiksarja viimases mängus 29. märtsil 2022 Tšiili vastu. Koondisekarjääri esimese värava lõi ta sama aasta 11. juunil sõprusmängus Panama vastu.

Isa kaudu on ta Itaalia päritolu ja ema kaudu Armeenia päritolu. Tema noorem vend Nicolás Rossi on samuti jalgpallur.

## Saavutused
;Peñarol
*Uruguay Primera División: 2015–16, 2017
;Los Angeles FC
*Supporters' Shield: 2019
;Fenerbahçe
*Türgi karikas: 2022–23
;Columbus Crew
*MLS Cup: 2023

## Viited
Larry McMurtry

**Larry Jeff McMurtry** (3. juuni 1936 Archer City, Texas – 25. märts 2021 Archer City, Texas) oli ameerika kirjanik ja stsenarist.

Tema teoste tegevus leiab enamasti aset Vanas Läänes või kaasaegses Texases. Tema tuntumate romaanide hulka kuuluvad "Horseman, Pass By" (1961), "The Last Picture Show" (1966) ja "Terms of Endearment" (1975), mille nende kõigi põhjal on valminud tunnustatud mängufilmid – vastavalt "Hud" (1962), "Viimane kinoseanss" (1971) ja "Helluse keeles" (1983). Kokku on McMurtry teoste põhjal valminud filmid pälvinud 34 Oscari nominatsiooni ja võitnud 13 auhinda.

Tema 1985. aastal Pulitzeri preemiaga pärjatud romaani "Lonesome Dove" põhjal tehti neljaosaline telesari, mis pälvis 18 Emmy auhinna nominatsiooni ja võitis seitse auhinda.

Koos Diana Ossanaga kirjutas ta stsenaariumi filmile "Brokebacki mägi" ("Brokeback Mountain"; 2005), mis tõi mõlemale Oscari parima kohandatud stsenaariumi eest ja Kuldgloobuse auhinna parima stsenaariumi kategoorias.

Eesti keeles on seni ilmunud vaid tema 1990. aasta romaan "Buffalo Girls" (eesti keeles "Piisonitüdrukud" Matti Piirimaa tõlkes, kirjastus Kupar, 1997)

## Välislingid
* "Suri „Brokebacki mäega“ Oscari võitnud Larry McMurtry". ohtuleht.ee. 28.3.2021
Hud

"**Hud**" on 1963. aasta USA vesternidraamafilm, mille lavastas Martin Ritt. Filmi peaosa mängib Paul Newman, kõrvalosades Melvyn Douglas, Patricia Neal ja Brandon deWilde. Filmi tootis Ritti ja Newmani mõni aeg varem asutatud ettevõte Salem Productions ning see oli nende esimene film, mille levitajaks oli Paramount Pictures. Filmiti Texase pannivardal, sh Claude'i linnas.

Filmile kirjutasid stsenaariumi Irving Ravetch ja Harriet Frank Jr.. Film põhineb ameerika kirjaniku Larry McMurtry romaanil "Horseman, Pass By" (1961). Filmi peategelane Hud Bannon oli algses stsenaariumis kõrvaltegelane, kuid hiljem muudeti ta peategelaseks. "Hudi" on nimetatud ka revisionistlikuks vesterniks.

Film keskendub põhimõttekindla pereisa Homer Bannoni ning tema jultunud ja arrogantse poja Hudi vahelisele konfliktile. Konflikti kistakse Homeri pojapoeg ja Hudi vennapoeg Lonnie, kes on sunnitud otsustama, millist tegelast järgida. Samal ajal puhkeb farmis veiste seas suu- ja sõrataud, mille tõttu ähvardatakse kogu farmi eluskari tappa.

"Hud" esilinastus Veneetsia filmifestivalil. Film pälvis kriitikutelt kiidusõnu ja see teenis suurt piletitulu. "Hud" oli nomineeritud seitsmele Oscarile, võitis auhinna parima naispeaosatäitja (Neal), parima meeskõrvalosatäitja (Douglas) ja parima operaatoritöö (James Wong Howe) eest. Lisaks esitati film viiele Kuldgloobusele, kuid ei võitnud ühtegi auhinda. 
2018. aastal tunnistati film kultuuriliselt oluliseks ning võeti USA Kongressi raamatukogu riiklikku filmiregistrisse.

## Osatäitjad

* Paul Newman – Hud Bannon
* Melvyn Douglas – Homer Bannon
* Brandon deWilde – Lonnie Bannon
* Patricia Neal – Alma Brown
* Whit Bissell – härra Burris
* Crahan Denton – Jesse
* John Ashley – Hermy
* Val Avery – Jose
* George Petrie – Joe Scanlon
* Curt Conway – Truman Peters
* Sheldon Allman – härra Thompson
* Pitt Herbert – härra Larker
* Carl Low – härra Kirby
* Robert Hinkle – raadioteadustaja Frank
* Don Kennedy – Charlie Tucker
* Sharyn Hillyer – Myra
* Yvette Vickers – Lily Peters

## Auhinnad ja nominatsioonid
**[[Oscar]]id** (1964)
* Parim lavastaja – Martin Ritt
* Parim meespeaosatäitja – Paul Newman
* **Parim naispeaosatäitja** – Patricia Neal
* **Parim meeskõrvalosatäitja** – Melvyn Douglas
* Parim kohandatud stsenaarium – Irving Ravetch ja Harriet Frank Jr.
* **Parim mustvalgefilmi operaatoritöö** – James Wong Howe
* Parim kunstnikutöö – Hal Pereira, Tambi Larsen, Samuel M. Comer, Robert R. Benton

**[[Kuldgloobus]]ed** (1964)
* Parim draamafim
* Parim lavastaja – Martin Ritt
* Parim meespeaosatäitja – Paul Newman
* Parim naispeaosatäitja – Patricia Neal
* Parim meeskõrvalosatäitja – Melvyn Douglas

**[[Briti Filmi- ja Telekunsti Akadeemia auhinnad]]**
* Parim film
* **Parim välismaine naispeaosatäitja** – Patricia Neal
* Parim välismaine meespeaosatäitja – Paul Newman

## Viited

## Välislingid

*
Allar Lamp

**Allar Lamp** (sündinud 28. märtsil 1991) on endine Eesti kesk- ja pikamaajooksja.

## Jooksmine
Tema koduklubid on olnud Spordiklubi Contra, Tartu Spordiselts Kalev ja Tartu Ülikooli Akadeemiline Spordiklubi ning treener Harry Lemberg.

2018. aastast pole Lamp enam tipptaseme võistlustel osalenud.
## Isiklikud rekordid

## Kohad suurvõistlustel

## Isiklikku
Allar Lamp on lõpetanud Tartu Ülikooli bakalaureuseõppes ja Tartu Tervishoiu Kõrgkooli massööri erialal. Ta on töötanud Avis Utilitas Rapla korvpallimeeskonna füsioterapeudina.

## Viited


## Välislingid
* Allar Lambi blogi
*
Texase pannivars

**Texase pannivars** (inglise keeles *Texas Panhandle*) on piirkond Ameerika Ühendriikides Texase osariigis. See hõlmab 26 Texase põhjaosa maakonda. See piirneb läänes mööda 103. pikkuskraadi New Mexicoga ning põhjas mööda 36°30' laiuskraadi ja idas mööda 100. pikkuskraadi Oklahomaga.

Piirkonna pindala on 66 880 km², mis moodustab osariigi pindalast umbes 10%. 2020. aasta rahvaloenduse järgi oli elanikke 434 358. Rahvastikutihedus oli 6,5/km².

Suurim Texase pannivardal asuv linn on Amarillo. Piirkonnas asub Palo Duro kanjon, mis on suuruselt teine kanjon USA-s.

## Viited
Tindik (perekond)

**Tindik** (*Coprinopsis*) on šampinjoniliste (*Agaricaceae*) sugukonda, šampinjonilaadsete (*[[Agaricales]]*) seltsi kuuluv perekond seeni.

## Liike
**Coprinopsis acuminata* – näsatindik
**Coprinopsis atramentaria* – voldiline tindik
**Coprinopsis cinerea* – juurtindik
**Coprinopsis cothurnata* – värvuv tindik
**Coprinopsis echinospora* – karedaeoseline tindik
**Coprinopsis ephemeroides* – rõngastindik
**Coprinopsis gonophylla* – läätseoseline tindik
**[[Coprinopsis jonesii]]*
**Coprinopsis lagopides* – lõkketindik
**Coprinopsis lagopus* – pikkjalg-tindik
**Coprinopsis macrocephala* – villjalg-tindik
**Coprinopsis narcotica* – haisev tindik
**Coprinopsis nivea* – lumitindik
**Coprinopsis patouillardii* – kartulitindik
**Coprinopsis phaeospora* – kuuskjas tindik
**Coprinopsis poliomalla* – koidutindik
**Coprinopsis radiata* – pabulatindik
**Coprinopsis radicans* – raipelõhnaline tindik
**[[Coprinopsis rhombisporoides]]*
**Coprinopsis romagnesiana* – soomusjalg-tindik
**Coprinopsis stercorea* – lehkav tindik
**Coprinopsis tigrinella* – tarnatindik
**Coprinopsis tuberosa* – mugultindik
**Coprinopsis xenobia* – suvine tindik

## Välislingid
*
Johann Friedrich von Liphart

**Johann Friedrich von Liphart** (ka **Friedrich von Liphart**; 1655 – 21. aprill 1723) oli Liphartide aadlisuguvõsast pärit Rootsi sõjaväelane ja mõisnik. 

## Elulugu
Johann Friedrich von Liphart sündis 1655. aastal Johann von Lipharti peres. Tema onupojad Friedrich Wilhelm ja Franz Bernhard von Liphart juhatasid Põhjasõjas vastavalt Cēsise ja Valmiera maakaitsepataljone.  

Ta õppis kõigepealt Gießeni ülikoolis. 1688. aasta 16. märtsil immatrikuleeriti ta Rootsis aadliseisusse. Pärast oma venna Johann von Lipharti surma 1691. aastal võttis Johann Friedrich üle tema perekonnale kuulunud Võlla rendimõisa juhtimise. 1687–1699 rentis ta riigilt veel Lizumsi ja Tirsespilsi mõisad. 

Põhjasõja algul sai Liphart 1701. aastal Gulbene maakaitsepataljoni ülemaks ja ooberstleitnandiks. Pataljoniga kaitses ta Gulbene piirkonda Vene rüüsteretkede eest. 1705. aastal langes ta vangi ning naasis Liivimaale alles 1722. aastal. Samal aastal läks ta oobersti auastmes erru. 1723. aastal tunnustas Vene restitutsioonikomisjon tema kui pandiomaniku õigusi Võlla mõisale ning lubas tal seda edasi rentida.

Johann Friedrich von Liphart suri 1723. aasta 21. aprillil Võllas.

## Perekond
Johann Friedrich von Liphart abiellus Graši mõisniku Jakob Johann von Tiesenhauseni tütre Elisabeth Maria von Tiesenhauseniga. Abielust sündis viis last. 

* Anna Helena von Liphart (1690–1753). Abiellus Eriņi mõisnik Reinhold Friedrich von Taubega. 
* Friedrich Wilhelm von Liphart (1688 – 17. oktoober 1750). Rootsi kapten, Roela, Laitsna ja Netkeni mõisik. Abiellus 1713. aastal Tartus Charlotte von Helmerseniga. 
* Hedwig Jacobina von Liphart (surnud 1768). Abiellus 1714. aastal Paul Christoph von Ceumerniga. 
* Magnus Johann von Liphart (1690. aastad – 1733). Võlla mõisnik ja Pärnu sillakohtu adjunkt. Abiellus Justina Margaretha von Stackelbergiga.
* Maria Sophia von Liphart (1696–1760). Abiellus 1716. aastal Kammeri mõisnik Franz von Rennenkampffiga. 

## Viited


## Kirjandus
* Kroon, Kalle. *Kolme lõvi ja greifi all Põhjasõjas - Eestlased ja lätlased Rootsi armees, nähtuna sotsiaal-majanduslike muutuste taustal 17. sajandi lõpul – 18. sajandi alguses*. Tallinn: Argo, 2007.
* Lewenhaupt, Adam. *Karl XII:s officerare. Biografiska anteckningar*. 1920.
* Transehe-Roseneck, Astaf von. *Genealogisches Handbuch der livländischen Ritterschaft*. Görlitz. Kd 2. 1935.
Moses Odubajo

**Moses Adeshina Ayoola Junior Odubajo** (sündinud 28. juulil 1993 Londonis) on Inglismaa jalgpallur, kes mängib paremkaitsja või parema äärepoolkaitsjana Kreeka kõrgliigaklubis Aris.

Ta alustas jalgpalli mängimist Londoni klubis Millwall. 2009. aastal liitus ta Leyton Orientiga. Leyton Orienti põhimeeskonnas debüteeris ta 7. septembril 2011 Football League Trophy esimese ringi mängus Dagenham & Redbridge'i vastu. Esimese liigavärava lõi Odubajo Inglismaa tugevuselt kolmandas liigas 5. mail 2012 hooaja viimases mängus Rochdale'i vastu; see värav valiti Leyoton Orienti hooaja parimaks. Leyton Orienti põhikoosseisus kindlus ta koha hooajal 2012/13. Hooajal 2013/14 lõi ta League One'is kümme väravat.

2014. aasta juunis sõlmis ta lepingu Inglismaa esiliigaklubiga Brentford. Üleminekusumma oli 1 miljoni naelsterlingit, mis oli toona Brentfordi suurim ost.  2015. aasta augustis sõlmis ta kolmeaastase lepingu Inglismaa esiliigaklubiga Hull City. Hooajal 2015/16 kindlus ta Hull Cityga pääsu Inglismaa kõrgliigasse, kuid vigastuse tõttu jäi ta seejärel kaheks hooajaks väljakult kõrvale.

2018. aasta augustis naasis ta Brentfordi, kellega sõlmis üheaastase lepingu. Aastatel 2019–2021 mängis ta kaks hooaega Inglismaa esiliigaklubis Sheffield Wednesday ja seejärel ühe hooaja Queens Park Rangersis.

2022. aasta juulis sõlmis ta kolmeaastase lepingu Arisega.

2015. aastal mängis Odubajo viiel korral Inglismaa kuni 20-aastaste koondises.

## Viited
Lipstok

**Lipstok** on eesti perekonnanimi.

## Statistika
2023. aasta 1. jaanuari seisuga oli Eestis perekonnanimi Lipstok 33 inimesel: 19 mehel ja 14 naisel. Perekonnanimede levikult oli Lipstok meeste puhul 6577. kohal ja naiste puhul 9874. kohal. Perekonnanime Lipstok kandja oli keskmiselt 42 aasta vanune. Nimi oli levinuim Harju maakonnas, kus neid oli maakonna 10 000 elaniku kohta 0,37.

19. sajandi algul pandi pärisorjusest vabastamise käigus talupoegadele Tartumaal Äksi kihelkonna Saadjärve mõisavallas,  Virumaal Lüganuse kihelkonna Aa mõisavallas, Viljandimaal Helme kihelkonna Lõve mõisavallas ja Võrumaal Hargla kihelkonna Mõniste mõisavallas nimeks Lipstok. 

Aastatel 1936–1940 loobuti Eestis nimest Lipstok 9 korral ning uuteks nimedeks võeti Kallastu, Lehe, Liikmäe, Lipsmaa, Loo (2), Luhaäär (2 korral) ja Suurallikas.

## Nime kandjaid
*Andres Lipstok, eesti majandustegelane ja poliitik (1957–)
*Erich Lipstok, eesti diplomaat (1913–2010)
*Johannes Lipstok, eesti baptisti vaimulik, eesti baptistide juht (1883–1961)

## Viited

## Välislingid
*
Mycetinis

***Mycetinis*** on šampinjonilaadsete seltsi kuuluv perekond seeni.

## Liike
**Mycetinis alliaceus* – hermesnööbik
**Mycetinis scorodonius* – küüslauk-nööbik, leemelehik

## Välislingid
*
Nikola Vasilj

**Nikola Vasilj** (sündinud 2. detsembril 1995 Mostaris) on Bosnia ja Hertsegoviina jalgpallur, kes mängib Saksamaa esiliigaklubis FC St. Pauli ja Bosnia ja Hertsegoviina jalgpallikoondises.

Ta alustas klubikarjääri kodulinnaklubis Mostari Zrinjski, mille põhimeeskonnas debüteeris ta riigi kõrgliigas 2013. aasta aprillis.

Aastatel 2017–2019 mängis ta Saksamaa klubi 1. FC Nürnbergi reservmeeskonnas Saksamaa tugevuselt neljandas liigas ja 2019–2021 Ukraina kõrgliigaklubis Luhanski Zorja.

2021. aasta mais sõlmis ta lepingu St. Pauliga.

Bosnia ja Hertsegoviina jalgpallikoondises debüteeris Vasilj 27. märtsil 2022 sõprusmängus Costa Rica vastu.

## Viited
Gudaf Tsegay

**Gudaf Tsegay Desta** (amhara keeles ጉዳፉ ፀጋይ ደስታ; sündinud 23. juunil 1997) on Etioopia keskmaajooksja.

Gudaf Tsegay alustas oma rahvusvahelist karjääri 2014. aastal. Ta jooksis 16-aastaselt Stockholmis 1500 meetri jooksu noorte maailmarekordi 4.08,47. 2014. aasta sisemaailmameistrivõistlustel Sopotis jooksis ta 1500 meetri eeljooksus 4.11,83, millega oli üheksas. Juunioride maailmameistrivõistlustel Eugene'is võitis ta 1500 meetri jooksus kaasmaalase Dawit Seyaumi järel hõbemedali.

2016. aasta talvel püstitas ta Glasgow's 1500 meetri jooksu juunioride maailmarekordi 4.01,81. Sisemaailmameistrivõistlustel Portlandis võitis ta ajaga 4.05,71 pronksmedali. Suveolümpiamängudel Rio de Janeiros osales ta 800 meetri jooksus, kui eeljooksudest edasi ei pääsenud.

2017. aasta maailmameistrivõistlustel Londonis kukkus Gudaf 1500 meetri jooksus ja sai poolfinaalide viimase, 24. koha.

2019. aasta maailmameistrivõistlustel Dohas võitis ta 1500 meetri jooksus pronksmedali, joostes finaalis isikliku rekordi 3.54,38.

2021. aasta veebruarid püstitas Gudaf Liévinis 1500 meetri jooksu sisemaailmarekordi 3.53,09, ületades 2014. aastast kaasmaalasele Genzebe Dibabale kuulunud varasema maailmarekordi enam kui kahe sekundiga. Olümpiamängudel Tokyos osales ta 5000 meetri jooksus ja võitis Sifan Hassani ja Hellen Obiri järel pronksmedali.

2022. aasta sisemaailmameistrivõistlustel Belgradis võitis ta kuldmedali võistluste rekordiga 3.57,19, edestades kaasmaalasi Axumawit Embayet ja Hirut Mesheshat enam kui 5 sekundiga. Maailmameistrivõistlustel Eugene'is tuli ta 5000 meetri jooksus maailmameistriks ajaga 14.46,29. 1500 meetri jooksus võitis ta Faith Kipyegoni järel hõbemedali.

2023. aasta maailmameistrivõistlustel Budapestis tuli Gudaf 10 000 meetri jooksus maailmameistriks, edestades kaasmaalasi Letesenbet Gideyd ja Ejgayehu Tayet. 5000 meetri jooksus pidi ta leppima 13. kohaga. Septembris püstitas ta Eugene'is toimunud Teemantliiga finaaletapil 5000 meetri jooksu maailmarekordi 14.00,21, ületades sama aasta juunist Faith Kipyegonile kuulunud varasema rekodi viie sekundiga.

2024. aasta sisemaailmameistrivõistlustel Glasgow's võitis Gudaf 3000 meetri jooksus Elle Purrier St. Pierre'i järel hõbemedali. 2024. aasta suveolümpiamängudel Pariisis osales ta kolmel alal: 1500 meetri jooksus sai ta finaalis viimase, 12. koha, 5000 meetri jooksus oli ta üheksas ja 10 000 meetri jooksus kuues.

2025. aasta sisemaailmameistrivõistlustel Nanjingis võitis Gudaf 1500 meetri jooksus kuldmedali võistluste rekordiga 3.54,86.

## Isiklikud rekordid
;Tavarada

;Lühirada

Allikas: Rahvusvaheline Kergejõustikuliit

## Isiklikku

Gudaf Tsegay on abielus oma treeneri Hiluf Yihdegoga.

## Viited

## Välislingid

*
Päästesukelaparaat

**Päästesukelaparaat**, ka **süvavee-päästesukelaparaat** (inglise keeles *deep-submergence rescue vehicle*; lühend **DSRV**) on iseliikuv mehitatud päästeotstarbeline sukelaparaat, mis on mõeldud eelkõige avariiolukorda sattunud allveelaeva meeskonna päästmiseks. 

DSRV-sid kasutatakse ka salajastel missioonidel.

## Päästesukelaparaate
*AS-28 (Priz-klassi sukelaparaat)
*AS-34 (Priz-klassi sukelaparaat)
*AS-36 Bester
*AS-40 Bester
*DSRV-1 Mystic
*DSRV-2 Avalon

## Välislingid
AS-36 Bester

**AS-36 Bester** (vene keeles АС-36 «Бестер») on Venemaa Bester-sarja päästesukelaparaat.

AS-36 projekteeriti Gorkis asunud konstrueerimisbüroos Lazurit ja ehitati Gorki laevaehitusettevõttes Krasnoje Sormovo. 1994. aastast kuulub AS-36 Põhjalaevastikku. 2010. aastate lõpul päästesukelaparaat renoveeriti. 2022. aastal toimusid renoveerimisjärgsed katselaskumised. 

Päästesukelaparaadil AS-36 on titaansulamist valmistatud korpus. AS-36 laskumissügavus on kuni 700 meetrit.
__NOTOC__ 


АС-36 - Испытательные погружения экипажей глубоководных спасательных аппаратов Северного флота 03.jpg |AS-36 Bester katsetamisjärgus 
АС-36 - Испытательные погружения экипажей глубоководных спасательных аппаратов Северного флота 04.jpg|AS-36 Bester baaslaeval


## Allveelaeva Kursk päästetöödel
2000. aastal võttis AS-36 osa uppunud allveelaeva Kursk meeskonna päästetöödest, kuid edutult. Päästesukelaparaat ei suutnud põkkuda allveelaevaga.

## Vaata ka
*AS-40 Bester

## Viited

## Välislingid
AVH Grupp AS

**AVH Grupp AS** (endised nimed ***Alexela Varahalduse AS*** ja ***Kadaka Varahalduse AS***) on Alexela kontserni emaettevõte, mis koondab enda alla kolm valdkonda: energeetikaga tegeleva Alexela, metallitööstusega tegeleva Bestnet Groupi ning põlevkivikeemiale keskendunud B2G Grupp.

## Konsolideerimisgrupi ettevõtted

## Vaata ka

* Alexela
* B2G Grupp

## Viited
B2G Group OÜ

**B2G Group OÜ** (varasema nimega **Alexela Group OÜ**) on Eesti keemiatööstuse ettevõte, mille suurim liige on Kiviõli Keemiatööstus.

Enamusosanik on Heiti Hääl. Ettevõtte juhatusse kuuluvad Mikhail Kazarin ja Hans Pajoma, juhatuse esimees on 2022. aastast Marti Hääl. B2G on valdusfirma AVH Grupp AS koosseisus ja Eesti Tööandjate Keskliidu liige.

Ettevõte on kuulunud saja Eesti väärtuslikuma ettevõtte edetabelisse: oli seal 2019. aastal 55. kohal, 2020. aastal 85. kohal ja 2021. aastal 64. kohal.

## Ajalugu
Ettevõte, mis registreeriti 23. augustil 2012 Alexela Group OÜ nime all, tegutses valdusfirmana, mis koondas enda alla Alexela omanikeringile kuulunud ettevõtted energeetikas, kinnisvaras ja metallitööstuses. 2014. aasta detsembris müüsid vene päritolu investorid eesotsas Igor Bidiloga oma poole ettevõttest 35 miljoni euro eest Heiti Hääle ettevõttele Kadaka Varahalduse AS, misjärel kuulus ettevõte täielikult vendadele Häältele. Juhatuse esimeheks sai Andreas Laane, kes juhtis aastatel ettevõtet aastatel 2014–2022.

Laane juhtimise ajal sisenes Alexela Group Läti ja Soome energiaturgudele ning laiendas oluliselt oma energiaturgu, kui omandas 2018. aastal 220 Energia ja hakkas 2020. aastal tootma biometaani. Suurimad tütarettevõtted olid 2021. aasta seisuga Alexela AS (mis loodi Alexela AS-i, Alexela Energia AS-i ja Alexela Oil AS-i ühendamisega), Kiviõli Keemiatööstus, Alexela Logistics ja Tiki Treiler, AS Kohimo, 220 Energia, AS Bestnet, OmaKoduMaja. Alexela Grupp ehitas Paldiskisse veeldatud maagaasi ehk LNG terminali, mis valmis 2022. aasta sügiseks.

2023. aastal korraldati Alexela kontserni struktuur ümber ning valdusfirma funktsiooni võttis üle AVH Grupp AS, mis varem haldas Alexela vara ja tegeles ettevõtete soetamisega. Alexela Group nimetati ümber B2G Groupiks ning sestpeale on ettevõtte peamised tegevusvaldkonnad keemiatööstus ja põlevkivi kaevandamine.

## Vaata ka
* Kiviõli Keemiatööstus
* Alexela
* AVH Grupp AS

## Viited



## Välislingid
* Alexela Groupi vana koduleht
* B2G Group OÜ – Inforegister
Karl Klein

**Karl Klein** VR II/3 (29. mai 1894 Tallinn – 3. juuni 1967) oli Eesti ujuja ja sporditegelane. 

## Elulugu
Lõpetas 1913. aastal Tallinna Reaalkooli, õppis 1918 Riia Polütehnikumis ning 1922–1926 Tartu Ülikoolis kaubandust. 

Klein hakkas sportima 1911. aastal Tallinna Valvaja spordiosakonnas, omandas iseseisvalt ujumisoskuse, sai süstemaatilise ujumisõppe Anton Õunapuult, astus 1913. aastal Tallinna Kalevisse, võitis I Eesti üliõpilaste olümpial 1914. aastal viievõistluse, võistles 1918. aastal mitteametlikel Eesti ujumise meistrivõistlustel. 

Klein töötas Kalevis ujumisõpetajana, oli 1917. aastal Pirital ujumiskursuste korraldaja, 1919. aastal I spordikongressi organiseerija, aastatel 1928–1933 EKRAVE Liidu veespordiosakonna abijuhataja, 1944–1949 Klooga abimetsaülem, 1949–1950 ehitustööline Ukrainas, 1950. aastatel töötas Valga ehituskontoris, hiljem 1960. aastani Rapla sovhoosis. 

Klein võttis mereväe dessantpataljonis ja kompaniiülemana Kalevlaste Malevas osa Vabadussõjast ja sai autasuks talu Kloogal.
## Tunnustus

* Vabadusristi II liigi 3. järk (1920)

## Viited

## Välislingid

* Karl Klein Ohvitseride andmekogus
MŠK Žilina

**'MŠK Žilina** on Slovakkia jalgpalliklubi, mis tegutseb Žilinas. See mängib Slovakkia kõrgliigas Superliga. Klubi on asutatud 1908. aastal.

Žilina on tulnud Slovakkia meistriks seitse korda, viimati hooajal 2016/17. Seitsme meistritiitliga on see Slovakkias Bratislava Slovani järel teine edukaim klubi. Slovakkia karikavõistlused on võidetud hooaegadel 1960/61 ja 2011/12. Hooajal 1961/62 jõudis Žilina UEFA karikavõitjate karikavõistlustel veerandfinaali, kus kaotati kahe mängu kokkuvõttes Itaalia klubile Fiorentina 3:4. Hooajal 2010/11 osales Žilina UEFA Meistrite Liiga alagrupiturniiril, kus aga kaotati kõik kuus mängu.

Klubi kodustaadion on Štadión pod Dubňom, mis mahutab 11 253 pealtvaatajat.

## Mängijad
### Praegune koosseis
*Seisuga 5. juuli 2023*

### Endiseid mängijaid

*  Marek Mintál (1996–2003)
*  Tomáš Hubočan (2004–2007)
*  Peter Pekarík (2005–2009)
*  Martin Dúbravka (2009–2014)
*  Ernest Mabouka (2010–2017)
*  Milan Škriniar (2012–2016)
*  Denis Vavro (2012–2017)
*  László Bénes (2015–2016)

## Saavutused
*Slovakkia Superliga:
****Võitja** (7): 2001–02, 2002–03, 2003–04, 2006–07, 2009–10, 2011–12, 2016–17
**Teised kohad (5): 2004–05, 2007–08, 2008–09, 2014–15, 2019–20
*Slovakkia karikas:
****Võitja** (2): 1960–61, 2011–12
**Teised kohad (8): 1976–77, 1979–80, 1985–86, 1989–90, 2010–11, 2012–13, 2018–19, 2020–21
*Slovakkia superkarikas:
****Võitja** (4): 2003, 2004, 2007, 2010
*Tšehhoslovakkia karikas:
**Teine koht: 1961

## Välislingid
* Ametlik koduleht
Gundars Vētra

**Gundars Vētra** (sündinud 22. mail 1967 Ventspilsis) on Läti korvpallitreener ja endine korvpallur.

Hooajal 1992–1993 mängis ta NBA klubis Minnesota Timberwolves.

Nõukogude Liidu korvpallikoondise koosseisus võitis ta 1990. aasta maailmameistrivõistlustel hõbemedali ja 1989. aasta Euroopa meistrivõistlustel pronksmedali. 1992. aasta suveolümpiamängudel Barcelonas osales ta Ühendatud meeskonna (SRÜ) koosseisus.

Vētra on treenerina töötanud Lätis ja Venemaal. 2021. aastast on ta Läti naiste korvpallikoondise peatreener. 2023. aastast on ta Tartu Ülikool Maks & Moorits peatreener.

## Isiklikku
Ta on abielus ja kahe tütre isa.
Krasnovišersk

**Krasnovišersk** (vene keeles Красновишерск) on linn Venemaal Permi krais, Krasnovišerski rajooni halduskeskus. Linn asub Višera jõe paremal kaldal, Permist ligikaudu 270 km põhjas.

Krasnovišersk on Permi krai kõige põhjapoolsem linn.

Asula tekkis aastatel 1894–1897 Vižaihha küla kohale, kuhu rajati metallurgiatehas. Alates 1926. aastast oli asulas Solovetsi erilaagrite 4. osakond, alates 1929. aastast Višera laagrite juhatus. 1929. alustati asulas paberi-tselluloosikombinaadi ehitust. Aleviõigused ja Krasnovišerski nime sai asula 1932. aastal. Linnaõigused anti Krasnovišerskile 1942. aastal.

## Viited
Vaikse ookeani laevastik

**Venemaa Föderatsiooni Sõjalaevastiku Vaikse ookeani laevastik** (vene keeles Тихоокеанский флот ВМФ России, lühend **TOF**, ka  **TF**) on Venemaa mereväe laevastikukoondis, mille peabaas asub Vladivostokis.

Vaikse ookeani laevastik moodustati 1935. aastal Kaug-Ida merejõududest. Venemaa Föderatsiooni ajal aga leiti, et laevastiku sünniaasta on 1731. aasta, kui loodi Ohhotski flotill baasiga Ohhotskis.

Vaikse ookeani laevastiku koosseisu kuuluvad strateegilised raketiallveelaevad, mitmeotstarbelised tuuma- ja diiselallveelaevad, pealveelaevad, merelennuvägi, maaväed ja rannakaitsevägede väeosad.

Vaikse ookeani laevastiku lipulaev on alates 1996. aastast raketiristleja Varjag.

## Tuumatorpeedokandjad

Plaanitud on, et Vaikse ookeani laevastiku struktuuris luuakse 2025. aastal eriotstarbeliste allveelaevade diviis, mille koosseisu lülitatakse ka kaks tuumatorpeedo Poseidon kandjat (K-329 Belgorod ja Habarovsk).

## Juhtimine
Vaikse ookeani laevastiku juhataja on alates 21. aprillist 2023 admiral Viktor Liina. Varasematest laevastiku juhatajatest on tuntuim admiral Nikolai Kuznetsov (juhataja 1938–1939 ja 1950–1951).

## Viited

## Välislingid
Habarovsk (allveelaev)

**Habarovsk** (vene keeles «Хабаровск») on ehitusjärgus Venemaa eriotstarbeline tuumaallveelaev, ainus allveelaevaprojekti 09851 esindaja. 

Allveelaev projekteeriti Peterburis asuvas konstrueerimisbüroos Rubin ja ehitust alustati 2014. aastal Severodvinskis asuvas Sevmašis.

Habarovskit ehitatakse kui tuumatorpeedo Poseidon kandjat (varem on Poseidoni kandjana valminud K-329 Belgorod).

Valmimisel lülitatakse Habarovsk Vaikse ookeani laevastiku 2025. aastal loodava eriotstarbeliste allveelaevade diviisi koosseisu.

## Viited
Baikalsk

**Baikalsk** (vene keeles Байкальск) on linn Venemaal Irkutski oblastis Sljudjanka rajoonis. Linn asub Baikali järve lõunakaldal, Sljudjankast umbes 33 km idakagus ja Irkutskist ligikaudu 88 km lõunas.

Baikalsk on Irkutski oblasti kõige lõunapoolsem linn.

Linna läbib Siberi raudtee.

Baikalsk rajati alevina 1961. aastal seoses tselluloosi- ja paberikombinaadi ehitusega. Linnaõigused sai Baikalsk 1966. aastal. Tselluloosi- ja paberikombinaat suleti 2013. aasta detsembris.

## Viited